呂希道少卿松局圖
作者：蘇轍
朝代：宋

paragraphs: 溪回山石間，蒼松立四五。
水深不可涉，上有橫橋渡。
溪外無居人，磐石平可住。
縱橫遠山出，隠見雲日莫。
下有四老人，對局不回顧。
石泉雜風松，入耳如暴雨。
不聞人世喧，自得山中趣。
何人昔相遇，圖畫入紈素。
塵埃依古壁，永日奉樽俎。
隠居畏人知，好事竟相誤。
我來再三嘆，空有飛鴻慕。
逝將從之遊，不惜爛樵斧。